CELEX: 32020D1358
Language: mt
Date: 2020-09-28 00:00:00
Title: Deċiżjoni ta’ Implimentazzjoni tal-Kummissjoni (UE) 2020/1358 tat-28 ta’ Settembru 2020 dwar l-applikazzjoni tad-Direttiva 2009/103/KE tal-Parlament Ewropew u tal-Kunsill fir-rigward ta’ kontrolli fuq l-assigurazzjoni kontra responsabbiltà ċivili fir-rigward tal-użu ta’ vetturi bil-mutur normalment ibbażati fil-Bożnija-Ħerzegovina (Test b’rilevanza għaż-ŻEE)

29.9.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 314/66
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2020/1358
         tat-28 ta’ Settembru 2020
         dwar l-applikazzjoni tad-Direttiva 2009/103/KE tal-Parlament Ewropew u tal-Kunsill fir-rigward ta’ kontrolli fuq l-assigurazzjoni kontra responsabbiltà ċivili fir-rigward tal-użu ta’ vetturi bil-mutur normalment ibbażati fil-Bożnija-Ħerzegovina
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2009/103/KE tal-Parlament Ewropew u tal-Kunsill tas- 16 ta’ Settembru 2009 dwar l-assigurazzjoni kontra responsabbiltà ċivili fir-rigward tal-użu ta’ vetturi bil-mutur u l-infurzar tal-obbligu ta’ assigurazzjoni kontra din ir-responsabbiltà (1), u b’mod partikolari l-Artikolu 2, il-punt (b), f’rabta mal-Artikolu 8(2) tagħha,
         Billi:
         
                     (1)
                  
                  
                     Skont l-Artikolu 8(1), it-tieni subparagrafu, tad-Direttiva 2009/103/KE, vetturi normalment ibbażati f’pajjiż terz għandhom jiġu ttrattati, fir-rigward tad-dokumentazzjoni tal-assigurazzjoni obbligatorja kontra r-responsabbiltà ċivili fir-rigward tal-użu ta’ tali vetturi, bħala vetturi normalment ibbażati fl-Unjoni fejn l-uffiċċji nazzjonali tal-Istati Membri kollha jiggarantixxu flimkien, kull wieħed skont id-dispożizzjonijiet tal-liġi nazzjonali proprja tiegħu dwar assigurazzjoni obbligatorja, ħlas ta’ talbiet fir-rigward ta’ inċidenti li jseħħu fit-territorju tagħhom ikkaġunati minn dawk il-vetturi.
                  
               
                     (2)
                  
                  
                     L-Artikolu 2 tad-Direttiva 2009/103/KE jagħmel l-applikazzjoni tal-Artikolu 8 ta’ din id-Direttiva għal vetturi normalment ibbażati f’pajjiż terz soġġetta għall-konklużjoni ta’ ftehim bejn l-uffiċċji nazzjonali tal-assikuraturi tal-Istati Membri u l-uffiċċji tal-assikuraturi nazzjonali ta’ tali pajjiż terz. Barra minn hekk, biex jiġi applikat l-Artikolu 8 ta’ din id-Direttiva għal tali vetturi, il-Kummissjoni għandha tistabbilixxi d-data ta’ applikazzjoni ta’ din id-dispożizzjoni għal dawn il-vetturi, u t-tipi ta’ vetturi li għalihom għandha tapplika din id-dispożizzjoni, wara li jkun ġie stabbilit b’kooperazzjoni mill-qrib mal-Istati Membri li tali ftehim ikun ġie konkluż.
                  
               
                     (3)
                  
                  
                     Fit-30 ta’ Mejju 2002, l-uffiċċju nazzjonali tal-assikuraturi tal-Istati Membri taż-Żona Ekonomika Ewropea u Stati assoċjati oħra kkonkludew ftehim li permezz tiegħu l-ħlas ta’ pretensjonijiet li jirriżultaw minħabba inċidenti li jseħħu fit-territorju tagħhom, li jkunu kkawżati minn vetturi normalment ibbażati fit-territorju tal-partijiet l-oħra għal dan il-ftehim, ikun iggarantit, irrispettivament minn jekk dawn il-vetturi ikunux assikurati (il-“Ftehim”).
                  
               
                     (4)
                  
                  
                     Fit-13 ta’ Ġunju 2019 l-uffiċċji nazzjonali tal-assikuraturi tal-Istati Membri u dawk ta’ Andorra, l-Islanda, in-Norveġja, is-Serbja u l-Iżvizzera ffirmaw l-Addendum Nru 2 għall-Ftehim biex jinkludi l-uffiċċju nazzjonali tal-assikuraturi tal-Boznija-Ħerzegovina. Dan l-Addendum jipprovdi għall-arranġamenti prattiċi li jippermettu t-tneħħija ta’ kontrolli fuq l-assigurazzjoni għal vetturi msemmija fil-Ftehim li jkunu normalment ibbażati fit-territorju tal-Bożnija-Ħerzegovina, li jkopru t-tipi kollha ta’ vetturi ħlief il-vetturi militari rreġistrati f’dan il-pajjiż.
                  
               
                     (5)
                  
                  
                     Għalhekk, il-kundizzjonijiet kollha għat-tneħħija tal-verifiki dwar l-assigurazzjoni ta’ vetturi bil-mutur kontra responsabbiltà ċivili skont id-Direttiva 2009/103/KE fir-rigward ta’ vetturi li normalment jkunu bbażati fit-territorju tal-Bożnija-Ħerzegovina huma ssodisfati,
                  
               ADOTTAT DIN ID-DEĊIŻJONI:
         
            Artikolu 1
            Mid-19 ta’ Ottubru 2020, l-Istati Membri ma għandhomx jagħmlu kontrolli dwar l-assigurazzjoni kontra responsabbiltà ċivili fir-rigward tat-tipi kollha ta’ vetturi li normalment ikunu bbażati fit-territorju tal-Bożnija-Ħerzegovina, bl-eċċezzjoni ta’ vetturi militari rreġistrati f’dak il-pajjiż, mad-dħul tagħhom fl-Unjoni.
         
         
            Artikolu 2
            L-Istati Membri għandhom minnufih jinfurmaw lill-Kummissjoni dwar il-miżuri li ttieħdu biex tiġi applikata din id-Deċiżjoni.
         
         
            Artikolu 3
            Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-28 ta’ Settembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 263, 7.10.2009, p. 11.